|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **6.** |

|  |  |
| --- | --- |
| **Előterjesztő:** | Dr. Dobi Csaba, jegyző |
| **Tárgy:** | Jelentés Hajdú-Bihar Vármegye Önkormányzata, Hajdú-Bihar Vármegye Cigány Területi Nemzetiségi Önkormányzata, Hajdú-Bihar Vármegye Román Területi Nemzetiségi Önkormányzata és a Hajdú-Bihar Vármegyei Önkormányzati Hivatal 2022. évi belső ellenőrzéséről |
| **Készítette:** | belső ellenőr |
| **Melléklet:** | Éves ellenőrzési jelentés (előterjesztés melléklete) |
| **Véleményező bizottságok:** | közgyűlés bizottságai |

**Tisztelt Közgyűlés!**

A helyi önkormányzatok belső kontrollrendszerének alapvető szabályairól a Magyarország helyi önkormányzatairól szóló 2011. évi CLXXXIX. törvény (Mötv.) rendelkezik. Az Mötv. 119. § (3) bekezdése meghatározza, hogy a jegyző köteles – a jogszabályok alapján meghatározott – belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását. A 119. § (4) bekezdés továbbá előírja, hogy a jegyző köteles gondoskodni – a belső kontrollrendszeren belül – a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. Az Mötv. 119. § (6) bekezdése rögzíti, hogy a helyi önkormányzat és költségvetési szervei belső ellenőrzésére vonatkozó részletes szabályokat jogszabály tartalmazza.

A belső ellenőrzésre vonatkozó részletes szabályokat a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet   
(Bkr.) állapítja meg. A belső ellenőrzési feladatokat a Bkr. 15. § (9) bekezdés a) pontjában és a   
16. § (1) bekezdésében foglaltaknak megfelelően, megbízási szerződés alapján külső szolgáltató, Nemesné Sőrés Erzsébet egyéni vállalkozó, regisztrált államháztartási belső ellenőr végezte el. A belső ellenőr képzettsége és szakmai gyakorlata megfelel a jogszabályokban előírt követelményeknek és rendelkezik a belső ellenőrzési tevékenység ellátásához szükséges államháztartásért felelős miniszter engedélyével.

A 2022. évre vonatkozó belső ellenőrzési tervet a közgyűlés a 41/2021. (XII. 17.) határozatával fogadta el, mely a következő ellenőrzéseket tartalmazta:

1. a bankszámla és készpénzes kifizetések ellenőrzését Hajdú-Bihar Vármegye Önkormányzatára, Hajdú-Bihar Vármegye Területi Nemzetiségi Önkormányzatára, Hajdú-Bihar Vármegye Román Területi Nemzetiségi Önkormányzatára és a Hajdú-Bihar Vármegyei Önkormányzati Hivatalra vonatkozóan,
2. a Román Területi Nemzetiségi Önkormányzatnál a 2021. évben befejezett, a központi költségvetés terhére hazai forrásból, pályázat alapján nyújtott támogatások felhasználásának ellenőrzését,
3. a Hajdú-Bihar Vármegye Önkormányzatánál 2021. évben lefolytatott közbeszerzési eljárások szabályszerűségének ellenőrzését.

A 2022. évi ellenőrzési tervben előirányzott ellenőrzésekből az 1. és 2. számú ellenőrzés végrehajtása az éves ellenőrzési jelentés elkészítéséig megtörtént, a 3. számú ellenőrzés áthúzódó ellenőrzésként ezt követően, 2023. évben fejeződik be. A belső ellenőr a 2022. évi tevékenységét a hatályos Bkr-ben és a 2/2018. Jegyzői Utasítással megállapított, a Hajdú-Bihar Megyei Önkormányzati Hivatal Belső Ellenőrzési Kézikönyvében (továbbiakban: Belső Ellenőrzési Kézikönyv) foglalt előírásoknak megfelelően végezte.

A belső ellenőr által készített ellenőrzési jelentések megfeleltek a Belső Ellenőrzési Kézikönyvben előírt követelményeknek. A belső ellenőr az ellenőrzési programnak megfelelő, lényegre törő, jogszabályi hivatkozásokkal alátámasztott megállapításokat tett. A jelentések vezetői összefoglalójában értékelte az ellenőrzés eredményét és egy intézkedést igénylő javaslatot tett. Az intézkedés realizálására intézkedési terv készül.

A 2022. évben lefolytatott belső ellenőrzésekről a Bkr. 48. §-ának, illetve a Pénzügyminisztérium által 2022 augusztusában közzétett módszertani Útmutatóban foglaltaknak megfelelően éves ellenőrzési jelentés került összeállításra. Az ellenőrzési jelentések összefoglaló megállapításait, a következtetéseket és a javaslatokat az előterjesztés mellékletét képező éves ellenőrzési jelentés tartalmazza. A részletes ellenőrzési jelentések a Közgazdasági Osztályon megismerhetők.

A 2022. évben végzett ellenőrzések megállapításai alapján a belső ellenőr összegző véleménye a következő:

1. **A pénzkezelés megfelelően szabályozott, a pénzeszközök felhasználása szabályszerű, az alapvető kontrollok működnek minden vizsgált szervezetnél.**
2. **Hajdú-Bihar Vármegye Román Területi Nemzetiségi Önkormányzata a központi forrásból pályázati úton nyert 2021. évi támogatásokat rendeltetésszerűen, a támogatói okiratokban foglaltaknak megfelelően használta fel; a támogatások felhasználásáról a beszámolót a támogató által előírt tartalommal, határidőben benyújtotta.**

A belső ellenőr éves ellenőrzési jelentésében megállapította, hogy az előző években végzett belső ellenőrzési megállapítások hasznosultak és hozzájárultak ahhoz, hogy a 2022. évi belső ellenőrzés csak egy csekély jelentőségű hiányosságot tárt fel. A jegyző a Hajdú-Bihar Vármegyei Önkormányzati Hivatal vezetőjeként gondoskodott a belső kontrollrendszer kialakításáról, valamint szabályszerű, eredményes, gazdaságos és hatékony működéséről. A működtetett kontrollrendszer teljesíti a vele szemben megfogalmazott jogszabályi követelményeket.

A Bkr. 49. § (3a) bekezdése szerint a jegyző a tárgyévre vonatkozó éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített összefoglaló éves ellenőrzési jelentést - a tárgyévet követően, legkésőbb a zárszámadási rendelet elfogadásáig - a képviselő-testület elé terjeszti jóváhagyásra.

Fentiekre tekintettel, kérem a közgyűlést, hogy Hajdú-Bihar Vármegye Önkormányzata   
2022. évi belső ellenőrzési tervének végrehajtásáról szóló határozati javaslatot hagyja jóvá.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a költségvetési szervek kontrollrendszeréről és belső ellenőrzéséről szóló 370/2011. (XII. 31.) Korm. rendelet 49. § (3a) bekezdése alapján

Hajdú-Bihar Vármegye Önkormányzata, Hajdú-Bihar Vármegye Cigány Területi Nemzetiségi Önkormányzata, Hajdú-Bihar Vármegye Román Területi Nemzetiségi Önkormányzata és a Hajdú-Bihar Vármegyei Önkormányzati Hivatal 2022. évi belső ellenőrzéséről szóló éves ellenőrzési jelentést elfogadja.

**A határozati javaslat elfogadása egyszerű többséget igényel.**

Debrecen, 2023. május 19.

**Dr. Dobi Csaba**

**jegyző**

Az előterjesztés a törvényességi követelményeknek megfelel:

|  |
| --- |
| Kraszitsné dr. Czár Eszter |
| aljegyző |